**บทที่ 1**

**บทนำ**

**1.1 ที่มาและความสำคัญ**

ปัจจุบันการศึกษามีบทบาทสำคัญเป็นอย่างมากต่อทุกเพศทุกวัยตั้งแต่เด็กจนเติบโตเป็นผู้ใหญ่ โดยเฉพาะกลุ่มวัยรุ่นที่อยู่ในการศึกษาเล่าเรียนนั้นนับได้ว่าชีวิตส่วนใหญ่อยู่กับการเรียนภายในสถานศึกษาที่มีลักษณะสิ่งแวดล้อมที่แตกต่างกันออกไปซึ่งสถานศึกษาเป็นที่ที่มีความรู้มากมายให้ผู้เรียนทุกคนต่างไปค้นคว้าหาความรู้ เป็นสถานที่ที่มีบุคคลหลายๆ บุคคลต่างมาใช้เวลาอยู่ในสถานศึกษาอย่างน้อยวันละ 4-6 ชั่วโมง ซึ่งการเรียนรู้ของแต่ละบุคคลนั้นจะมีประสิทธิภาพเพียงใด ขึ้นอยู่กับปัจจัย 2 ประการ คือ สภาพแวดล้อมการรับรู้ อันเป็นความพร้อมภายในตัวผู้เรียน และสภาพแวดล้อมภายนอกที่จัดให้แก่ตัวผู้เรียน และเหตุการณ์ในการเรียนรู้ ซึ่งเป็นกระบวนการต่าง ๆ ที่เกิดขึ้นระหว่างการเรียนรู้ เมื่อมีสิ่งเร้าจากสภาพแวดล้อมมากระตุ้นประสาทสัมผัสส่งไปยังสมอง และตอบสนองต่อเหตุการณ์นั้น ซึ่งส่งผลต่อประสิทธิภาพการเรียนรู้ (ลดาวัลย์ ศรีอ่อน และคณะ,2555) จะเห็นได้ว่าการเรียนรู้จะต้องอาศัยประสาทสัมผัสทั้งหลายซึ่งส่วนใหญ่ประกอบด้วย ประสาทสัมผัสทางหู และทางตา โดยเฉพาะทางตานั้น พบว่าการเรียนการสอนนั้น ร้อยละ 62 ของการเรียนทั้งหมด จะใช้มองงานที่ทำ ส่วนร้อยละ 64 ใช้ในการอ่าน การเขียน และการคัดลอกเนื้อหาที่เรียน โดยปริมาณความเข้มของแสงสว่างที่เหมาะสมกับงานอ่านและเขียนหนังสือนั้นจะต้องมีค่าผ่านเกณฑ์มาตรฐานของหน่วยงานCommission International De L'Eclairage (CIE ) ที่กำหนดไว้อยู่ในช่วง 300-750 ลักซ์

แสงสว่างเป็นปัจจัยที่มีส่วนสำคัญในการมองเห็น การเรียนรู้ การรับรู้ การดำรงชีวิตประจำวัน การทำงาน การเรียน การคมนาคม และกิจกรรมอื่น ๆ ทั้งจากแสงสว่างที่เกิดตามธรรมชาติและมนุษย์สร้างขึ้น การมองเห็นที่ชัดเจนจะดีหรือไม่ขึ้นอยู่กับปริมาณความเข้มของ แสงสว่างที่เหมาะสมถ้าหากแสงน้อยเกินไปจะทำให้บรรยากาศในการเรียนไม่สบายตา รู้สึกเบื่อหน่าย และเกิดอาการเมื่อยล้าบริเวณกล้ามเนื้อตาเพราะต้องเพ่งสายตามาก จะมีอาการ ปวดตา ปวดบริเวณรอบๆ ดวงตา ปวดศีรษะ ประสิทธิภาพการทำงานน้อยลง แต่ถ้าแสงสว่างมากเกินไปก็จะส่งผลให้ประสิทธิภาพในการมองเห็นและการเรียนรู้ลดลง (สุทธิ์ ศรีบูรพา, 2540) ถึงแม้ว่าจะมีสื่อที่ใช้ในการสอนและประกอบการเรียนจะดีเพียงใดแต่หากแสงสว่างในห้องเรียนไม่เพียงพอการเรียนรู้ก็จะเกิดขึ้นได้ยากและจะส่งผลให้ผู้เรียนเสียสายตา และมีอาการเมื่อยดวงตา และส่งผลอาจทำให้เกิดความเครียด (สุพัชรินธร อาวรณ์และอารีรัตน์ พุ่มโต, 2555)

จากข้อมูลดังกล่าวจะเห็นได้ว่าความเข้มของแสงสว่างเป็นปัจจัยหนึ่งที่มีความสำคัญต่อผู้เรียนและผู้ปฏิบัติงาน ซึ่งโรงเรียนศรีสวัสดิ์วิทยา โรงเรียนบ้านท่าสองคอน และโรงเรียนบ้านเม่นใหญ่เป็นโรงเรียนขยายโอกาสทางการศึกษา แต่ข้อมูลการศึกษาในเรื่องของความสว่างภายในห้องเรียน ห้องปฏิบัติงานของบุคลากร พบว่ายังไม่มีข้อมูลที่เป็นปัจจุบัน นอกจากนี้จากการสำรวจเบื้องต้นยังพบว่าทั้งสามโรงเรียนมีปัญหาเรื่องการจัดการสภาพแวดล้อมของห้องเรียนในอาคารให้ถูกหลักสุขาภิบาล จึงทำให้ผู้วิจัยสนใจที่จะศึกษาความเข้มของแสงสว่างภายในอาคารของโรงเรียนศรีสวัสดิ์วิทยา โรงเรียนบ้านท่าสองคอน และโรงเรียนบ้านเม่นใหญ่ เพื่อเป็นข้อมูลพื้นฐานสำหรับโรงเรียนและหน่วยงานที่เกี่ยวข้องที่จะนำไปใช้ประโยชน์และนำไปศึกษาต่อไป

**1.2 วัตถุประสงค์ของการศึกษา**

1. เพื่อตรวจวัดความเข้มของแสงสว่างภายในอาคารของโรงเรียนขยายโอกาสทางการศึกษา จังหวัดมหาสารคาม

2. เพื่อเปรียบเทียบค่าความเข้มของแสงสว่างตามเกณฑ์มาตรฐานที่เกี่ยวข้อง

**1.3 ขอบเขตของการศึกษา**

**1.3.1 พื้นที่ศึกษา**

ในการวิจัยครั้งนี้ได้กำหนดพื้นที่ศึกษาเพื่อทำการตรวจวัดความเข้มของแสงสว่างภายในอาคารโดยทำการสุ่มแบบเจาะจงจากตัวแทนในพื้นที่ในเขตเมือง ได้แก่ โรงเรียนศรีสวัสดิ์วิทยา ตัวแทนในเขตพื้นที่กึ่งเมือง ได้แก่โรงเรียนบ้านท่าสองคอน และตัวแทนในเขตพื้นที่ชนบท ได้แก่ โรงเรียนบ้านเม่นใหญ่ ซึ่งทั้งสามโรงเรียนประกอบด้วย ห้องเรียนจำนวน 39 ห้อง ห้องปฏิบัติการครู จำนวน 24 ห้อง รวมทั้งสิ้น 63 ห้อง

**1.3.2 ตำแหน่งจุดตรวจวัด**

กำหนดจุดตรวจวัดความเข้มของแสงสว่างภายในโรงเรียนที่เป็นตัวแทนของโรงเรียนขยายโอกาสในเขตเมือง ได้แก่ โรงเรียนเทศบาลศรีสวัสดิ์วิทยา ประกอบด้วย ห้องเรียนจำนวน 14 ห้องและห้องปฏิบัติงานครูจำนวน 11 ห้อง , ตัวแทนโรงเรียนในเขตกึ่งเมือง ได้แก่ โรงเรียนบ้านท่าสองคอน ประกอบด้วย ห้องเรียนจำนวน 15 ห้อง และห้องปฏิบัติงานครูจำนวน 11 ห้อง และตัวแทนโรงเรียนในเขตชนบท ได้แก่ โรงเรียนบ้านเม่นใหญ่ ประกอบด้วย ห้องเรียนจำนวน 10 ห้อง และห้องปฏิบัติการครูจำนวน 2 ห้อง

**1.3.3 วิธีการตรวจวัดแสงสว่าง**

วิธีการตรวจวัดความเข้มของแสงสว่างของห้องต่างๆในการศึกษานี้จะทำการตรวจวัดแสง 2 แบบ โดยใช้เครื่องวัดแสงสว่าง (Lux meter) รุ่น EA30 คือการตรวจวัดแสงเฉลี่ยแบบพื้นที่ทั่วไป (Area measurement) และการตรวจวัดแสงแบบจุดปฏิบัติงาน (Spot measurement) ดังนี้

1) การตรวจวัดแสงเฉลี่ยแบบบริเวณพื้นที่ทั่วไป (Area Measurement) จะทำการตรวจวัดในพื้นที่ห้องเรียนต่างๆ โดยจะทำการตรวจวัดแสงสว่าง ณ ตำแหน่งต่างๆ ของห้อง

2) การตรวจวัดแสงแบบจุดปฏิบัติงาน (Spot Measurement) จะทำการตรวจวัดในห้องปฏิบัติงานครูในแต่ละตำแหน่งของโต๊ะผู้ปฏิบัติงาน

**1.3.4 การเปรียบเทียบผลการตรวจวัดกับค่ามาตรฐาน**

ผลการตรวจวัดจากการวัดแสงแบบเฉลี่ยแบบบริเวณพื้นที่ทั่วไป ซึ่งกำหนดห้องเรียน จะนำไปเปรียบเทียบกับค่าความเข้มของแสงสว่างตามเกณฑ์มาตรฐานของ CIE (Commission International de L’Eclairage) สำหรับผลการตรวจวัดแสงแบบจุดปฏิบัติงานจะเปรียบเทียบกับเกณฑ์มาตรฐานความเข้มของแสงสว่างตามประกาศกฎกระทรวงเรื่องกำหนดมาตรฐานในการบริหารและการจัดการด้านความปลอดภัย อาชีวอนามัย และสภาพแวดล้อมเกี่ยวกับความร้อน แสงสว่าง และเสียง พ.ศ. 2549

**1.4 นิยามศัพท์เฉพาะ**

**ความเข้มของแสงสว่าง** หมายถึง ค่าความเข้มของแสงที่ตกกระทบลงบน 1 หน่วยพื้นที่ที่กำหนดได้แก่ห้องเรียน และห้องปฏิบัติงานครูภายในอาคารโรงเรียนขยายโอกาสทางการศึกษา

**โรงเรียนขยายโอกาสทางการศึกษา** หมายถึง โรงเรียนที่เปิดสอนภาคบังคับตั้งแต่ระดับอนุบาล ระดับประถม ระดับมัธยม และเพิ่มระดับชั้นในการศึกษาจากระดับประถมให้ถึงระดับมัธยมตอนต้น ซึ่งงบประมาณในการใช้จ่ายได้จากการจัดสรรงบประมาณจากรัฐบาล

**1.5 ประโยชน์ที่คาดว่าจะได้รับ**

1) ทราบถึงค่าความเข้มของแสงสว่างภายในพื้นที่ห้องเรียน และห้องปฏิบัติงานของครูภายในอาคารโรงเรียนขยายโอกาสทางการศึกษา

2) ทราบถึงความเพียงพอเหมาะสมของความเข้มของแสงสว่างในแต่ละพื้นที่ตามการใช้งานภายในอาคารโรงเรียนขยายโอกาสทางการศึกษา

3) ได้ข้อมูลพื้นฐานในการนำมาเป็นแนวทางเพื่อจัดและปรับผังตำแหน่งหลอดไฟที่จะให้แสงสว่างในอาคารภายในโรงเรียนขยายโอกาสทางการศึกษาให้มีความเหมาะสมต่อสุขภาพและการมองเห็นของผู้เรียนและผู้ปฏิบัติงาน

**1.6 ระยะเวลาในการศึกษา**

ระยะเวลาของการศึกษาตั้งแต่วันที่ 12 พฤศจิกายน พ.ศ.2558 ถึง วันที่ 12 ธันวาคม พ.ศ.2558